Keskerakonna, EKRE ja Isamaa tänasel ühisel konsultatsioonil arutati välis- ning julgeolekupoliitikat. Kohtumisel kinnitasid erakondade esimehed, et jätkatakse senisel välis- ja julgeolekupoliitilisel kursil ning toetatakse Eesti kuulumist Euroopa Liitu ja NATO-sse.

Keskerakonna esimees Jüri Ratas ütles, et välis- ja julgeolekupoliitikas ei ole erakondade vahel sisulisi erimeelsusi. Ta kinnitas, et järjepidev välispoliitika ja Eesti julgeolek on võimaliku tulevase koalitsiooni jaoks prioriteet, mistõttu oli see konsultatsioonide esimeseks teemaks. "Eesti lähtub rahvusvahelistest kokkulepetest ning toetame tihedat koostööd meie partneritega Euroopa Liidus, NATOs ja ÜROs," rõhutas Keskerakonna esimees. Ta lisas, et kõneluste eesmärgiks on edendada sidusat ja hoolivat ühiskonda, kus igaüks tunneb end turvaliselt.

Eesti Konservatiivse Rahvaerakonna esimehe Mart Helme sõnul peab Eesti oma välispoliitikas lähtuma rahvuslikest huvidest ja riiklikust suveräänsusest. "Näeme Euroopa Liitu riikide liidu, mitte liitriigina. Samuti on meie jaoks oluline laiapindne riigikaitse, iseseisva kaitsevõime arendamine ning regionaalse julgeolekupoliitilise koostöö tugevdamine Poola ja Balti riikidega," ütles Helme.

Isamaa esimehe Helir-Valdor Seederi sõnul on Eesti julgeoleku tagatiseks iseseisva kaitsevõime arendamine ja liitlasvägede kohalolu. Selleks eraldab Eesti riigikaitsesse vähemalt kaks protsenti SKP-st, millele lisanduvad liitlaste vastuvõtukulud.

"Võtame eesmärgiks Kaitseliidu tugevdamise ja pingutame üheskoos partneritega selle nimel, et eraldada täiendavaid vahendid tänaste kaitsevõime lünkade vähendamiseks," lisas Isamaa esimees.

Delegatsiooni kuulusid igast erakonnast neli esindajat. Keskerakonda esindasid konsultatsioonidel erakonna esimees Jüri Ratas ja aseesimehed Mailis Reps ja Mihhail Kõlvart ning Keskerakonna juhatuse liige Enn Eesmaa. EKRE esindajad olid erakonna esimees Mart Helme, aseesimehed Martin Helme ja Henn Põlluaas ning uue Riigikogu liige Rene Kokk. Isamaa erakonna delegatsiooni kuulusid erakonna esimees Helir-Valdor Seeder, volikogu esimees Sven Sester, eestseisuse liige Urmas Reinsalu ja Riigikogu Isamaa fraktsiooni nõunik Mart Luik.

Konsultatsioonid Keskerakonna, Isamaa ja EKRE vahel jätkuvad homme.